3. การประกอบธุรกิจของแต่ละประเภท

1.  ประเภทของประกันภัย และธุรกิจที่ดำเนินการ

บริษัทฯ ประกอบธุรกิจประเภทต่างๆ ดังต่อไปนี้

1.  การประกันอัคคีภัย เป็นการให้ความคุ้มครองทรัพย์สินที่เอาประกันภัย เช่น สิ่งปลูกสร้าง
    เครื่องจักร สต๊อกสินค้า ซึ่งอาจได้รับความเสียหายจากอัคคีภัย และภัยเพิ่มต่าง ๆ เช่น
    ภัยจากลมพายุ ภัยระเบิด ภัยน้ำท่วม ภัยเนื่องจากน้ำ ภัยแผ่นดินไหว เป็นต้น

2.  การประกันภัยรถยนต์
    เป็นการให้ความคุ้มครองต่อความสูญเสียหรือเสียหายและความรับผิดอันเกิดจากการใช้รถยนต์
    ซึ่งแบ่งเป็นการประกันภัยภาคบังคับ ได้แก่
    กรมธรรม์คุ้มครองผู้ประสบภัยจากรถตามพระราชบัญญัติคุ้มครองผู้ประสบภัยจากรถ พ.ศ. 2535
    และการประกันภัยภาคสมัครใจ ซึ่งคุ้มครองตัวรถยนต์ของผู้เอาประกันภัย
    รวมถึงทรัพย์สินและความบาดเจ็บหรือเสียชีวิตของบุคคลที่ 3

3.  การประกันภัยทางทะเลและขนส่ง
    เป็นการให้ความคุ้มครองต่อความสูญเสียหรือเสียหายต่อตัวเรือ
    สินค้าที่บรรทุกอยู่บนเรือขณะที่ทำการขนส่ง การขนส่งทางอากาศและทางบก ฯลฯ

4.  การประกันภัยเบ็ดเตล็ด เป็นการประกันภัยอื่น ๆ นอกเหนือจากการประกันอัคคีภัย
    การประกันภัยรถยนต์ การประกันภัยทางทะเลและขนส่ง เช่น การประกันภัยโจรกรรม
    การประกันภัยความรับผิดต่อบุคคลภายนอก การประกันภัยการก่อสร้าง
    การประกันภัยผู้เล่นกอล์ฟ เป็นต้น

5.  การประกันภัยต่อ คือ การรับประกันภัยต่อจากบริษัทประกันภัยอื่น
    การเอาประกันภัยต่อไปยังบริษัทประกันภัยอื่น และบริษัทรับประกันภัยต่อ

6.  การลงทุน เป็นการลงทุนเพื่อให้เกิดผลงอกเงย ในขอบเขต เงื่อนไข
    กติกาของกรมการประกันภัย เช่น การลงทุนในตราสารหนี้และตราสารทุน เป็นต้น

3.2 การตลาดและภาวะการแข่งขัน

1.  กลยุทธ์การตลาด

บริษัทฯ มีนโยบายที่จะเพิ่มยอดขายจากการรับประกันภัยที่มีความเสี่ยงต่ำ
โดยเฉพาะอย่างยิ่งจะพยายามกระชับความสัมพันธ์กับธนาคารทหารไทย จำกัด (มหาชน)
ซึ่งเป็นหนึ่งในผู้ถือหุ้นบริษัทฯ ทั้งนี้ตลอดจนสถาบันการเงินอื่น ๆ
ให้เป็นคู่ค้าที่มั่นคงและยั่งยืนในการรับงานประกันวินาศภัยต่าง ๆ โดยเฉพาะงานด้าน Non-Motor
ที่มีลักษณะภัยที่ดี อนึ่งสัดส่วนยอดขายที่เกิดจากกรมธรรม์รถยนต์ลดลงจากร้อยละ 73.45 ในปี 2548
เป็นร้อยละ 69.32 ในปี 2549 และสัดส่วนกรมธรรม์ที่เป็น Non-Motor เพิ่มจากร้อยละ 26.55
ในปี 2548 เป็นร้อยละ 30.68 ในปี 2549

บริษัทฯ ยังมีนโยบายเพิ่มตัวแทนใหม่ที่มีคุณภาพ และจัดอบรมให้ความรู้เพิ่มเติมกับตัวแทนเดิม
เพื่อให้มีความสามารถเพิ่มขึ้น สามารถนำเสนองานประกันวินาศภัยได้ครบทุกประเภท
พร้อมทั้งพัฒนารูปแบบกรมธรรม์ใหม่ ๆ ให้มีความคุ้มครองครอบคลุมสอดคล้องกับความต้องการ
และเหมาะสมกับความเสี่ยงภัย ไปพร้อม ๆ กับการปรับปรุงการให้บริการสินไหมฯ
เพื่อให้ผู้เอาประกันภัยได้รับความสะดวกรวดเร็วเป็นธรรม และบริการที่ดีที่สุด

3.2.2 ลักษณะของลูกค้ารวมถึงกลุ่มลูกค้าเป้าหมาย

บริษัทฯ ให้บริการแก่ลูกค้าเป้าหมาย ดังนี้

(1) กลุ่มลูกค้าผู้เอาประกันภัยทั่วไป

ในส่วนนี้จะรวมลูกค้าเก่า และลูกค้ารายใหม่ที่ต้องการจะได้รับบริการที่รวดเร็ว
และได้รับการชดใช้ค่าสินไหมทดแทนในอัตราที่เป็นธรรม

(2) กลุ่มลูกค้าประเภทนิติบุคคล

กลุ่มลูกค้าประเภทนิติบุคคล ได้แก่ องค์กร บริษัท ห้างหุ้นส่วนต่าง ๆ ซึ่งนอกจากจะเป็นลูกค้า
ผู้เอาประกันภัยรถยนต์แล้ว ยังเป็นลูกค้ากลุ่มเป้าหมายใหญ่ในการทำประกันอัคคีภัย
ประกันภัยเบ็ดเตล็ด และการประกันภัยทางทะเล ลูกค้ากลุ่มนี้มีความต้องการบริการที่ดี รวดเร็ว
และได้รับการติดตามดูแลรับผิดชอบเป็นอย่างดี นอกจากนี้ชื่อเสียง ความเป็นที่น่าเชื่อถือ
ตลอดจนฐานะเงินกองทุนที่แข็งแรงของบริษัทฯ ก็เป็นปัจจัยหลักที่ลูกค้ากลุ่มนี้พิจารณา

3.2.3 ช่องทางการจำหน่าย

การจำหน่ายและช่องทางการจำหน่าย แบ่งแยกออกดังนี้

(1) การขายผ่านตัวแทนหรือนายหน้า

บริษัทฯ ดำเนินการขายผ่านตัวแทนหรือนายหน้า
โดยคัดเลือกจากบุคคลที่มีคุณสมบัติเหมาะสมและมีความรับผิดชอบสูง
นอกจากนี้ยังมีโครงการที่จะสร้างตัวแทนใหม่ขึ้นมา
โดยทำการฝึกอบรมให้มีความรู้ความสามารถมีจรรยาบรรณในวิชาชีพ
และให้ความสนับสนุนตัวแทนหรือนายหน้าในการอำนวยความสะดวกในการขายกรมธรรม์และการให้คำแนะนำในด้านการบริการหลังการขาย
ยอดขายที่ดำเนินการผ่านช่องทางนี้มีอัตราส่วนประมาณร้อยละ 95.29 ของเบี้ยประกันภัยรวมทั้งหมด

(2) การขายตรง

บริษัทฯ ได้จัดตั้งทีมงานเจาะตลาดเฉพาะกลุ่มลูกค้าเป้าหมาย
ยอดขายที่ดำเนินการผ่านช่องทางนี้มีอัตราส่วนประมาณร้อยละ 3.20 ของเบี้ยประกันรวมทั้งหมด

(3) การรับประกันภัยต่อ

บริษัทฯ ได้ดำเนินการรับประกันภัยต่อจากบริษัทประกันภัยรายอื่น เพื่อเสริมรายได้จากการ ประกันภัย โดยมีจำนวนประมาณร้อยละ 1.51 ของเบี้ยประกันภัยรวมทั้งหมด

3.2.4 สภาพการแข่งขัน คู่แข่ง แนวโน้มอุตสาหกรรม และการแข่งขันในอนาคต

ณ วันที่ 30 กันยายน 2549 บริษัทที่ประกอบธุรกิจประกันภัยในประเทศไทยมีจำนวนทั้งสิ้น 74 บริษัท
แบ่งเป็นกลุ่มบริษัทประกันวินาศภัยไทยจำนวน 64 บริษัท สาขาบริษัทต่างประเทศ 5 บริษัท
และกลุ่มบริษัทประกันภัยสุขภาพอีก 5 บริษัท

จากรายงานของกรมการประกันภัย ปรากฏว่าเบี้ยประกันภัยรับตรงของทั้งตลาดประกันภัยใน
ช่วงมกราคม ถึง กันยายน 2549 มีจำนวนทั้งสิ้น 69,131 ล้านบาท มีอัตราการเจริญเติบโต
ร้อยละ 6.64 เมื่อเทียบกับช่วงเวลาเดียวกันของปีก่อน บริษัทฯ
ได้รับเบี้ยประกันภัยรับตรงในช่วงเวลาเดียวกัน จำนวน 927.51 ล้านบาท คิดเป็นร้อยละ 1.34
ของเบี้ยประกันภัยรับตรงของตลาดประกันภัย หากพิจารณาเฉพาะการรับประกันภัยรถ บริษัทฯ
ได้รับเบี้ยประกันภัยรับตรงจำนวน 651.72 ล้านบาท คิดเป็นร้อยละ 1.59
ของตลาดประกันภัยรถทั้งประเทศ ซึ่งมีจำนวน 41,035 ล้านบาท

คาดว่าการขยายตัวทางเศรษฐกิจในปี 2549 จะเท่ากับประมาณร้อยละ 5.0
โดยมีการส่งออกสินค้าและบริการ เป็นปัจจัยสนับสนุนสำคัญ และมีอัตราเงินเฟ้อเท่ากับร้อยละ 4.6
ในขณะที่จะมีดุลบัญชีเดินสะพัดเกินดุลประมาณร้อยละ 0.2 ของผลิตภัณฑ์มวลรวมภายในประเทศ
คาดว่าเบี้ยประกันภัยรับตรงของบริษัทประกันภัยทุกบริษัทในปี 2549 จะมีจำนวน 93,000 ล้านบาท
มากกว่าปี 2548 ร้อยละ 4.7 เป็นไปตามภาวะเศรษฐกิจไทยที่ขยายตัวในปี 2549 ประมาณร้อยละ
5.0

สำหรับเศรษฐกิจไทยปี 2550 นั้น คาดว่าจะขยายตัวร้อยละ 4.0 – 5.0 ซึ่งชะลอตัวลง
เนื่องจากมีข้อจำกัดด้านการส่งออกและการลงทุนที่ยังไม่ฟื้นตัวเต็มที่ มีอัตราเงินเฟ้อประมาณร้อยละ
3.0 – 3.5 ลดลงจากปี 2549 เนื่องจากราคาน้ำมันที่ลดลง ค่าเงินบาทแข็ง
และผลการปรับเพิ่มอัตราดอกเบี้ย

เมื่อพิจารณาจากประมาณการอัตราความเจริญเติบโตทางเศรษฐกิจของไทยในปี 2550
แล้วคาดว่าเบี้ยประกันภัยรับโดยตรงของบริษัทประกันภัยทุกบริษัทจะมีจำนวนทั้งสิ้น 102,000
ล้านบาท โดยขยายตัวประมาณร้อยละ 9.68

3.3 แหล่งที่มาของเงินทุน การบริหารเงินทุน และสภาพคล่อง

บริษัทฯ มีนโยบายเกี่ยวกับแหล่งที่มาของเงินทุน และสภาพคล่อง
เพื่อสนับสนุนการประกอบธุรกิจประกันภัย ดังนี้

  3.3.1 แหล่งที่มาของเงินทุน

เงินกองทุนในระดับที่เหมาะสมย่อมจะเสริมสร้างความแข็งแกร่งทางการเงิน
ความสามารถในการให้บริการในเรื่องค่าสินไหมทดแทน
และการเจริญเติบโตอย่างมีเสถียรภาพในระยะยาว สำหรับการกู้ยืมเงินจากแหล่งเงินทุนภายนอกนั้น
บริษัทฯ เลือกใช้บริการเงินเบิกเกินบัญชีจากธนาคารในระดับต่ำ และเป็นการชั่วคราวเท่านั้น
(ทั้งนี้มีรายละเอียดอยู่ในหัวข้อคำอธิบายและวิเคราะห์ฐานะการเงินและผลการดำเนินงาน)

  3.3.2 การบริหารเงินทุน

บริษัทฯ นำเอาเงินที่มีอยู่ไปลงทุนในตราสารทางการเงิน ทั้งนี้รวมถึงการให้กู้เงิน
เพื่อให้ได้รับผลตอบแทนในระดับที่เหมาะสมกับความเสี่ยงที่เกิดจากการลงทุน

ตราสารทางการเงินที่บริษัทฯ ลงทุนส่วนใหญ่จะเป็นพันธบัตรรัฐบาล เงินฝากในธนาคารพาณิชย์
ตั๋วเงินที่สถาบันการเงินอาวัล ทั้งนี้รวมถึงหลักทรัพย์อื่น ๆ ซึ่งส่วนใหญ่เป็นกองทุนประเภทต่าง ๆ
โดยเลือกที่จะลงทุนในหลักทรัพย์ที่มีพื้นฐานดีเป็นสำคัญ

ในส่วนของการให้กู้ยืมนั้น ปัจจุบันบริษัทฯ
มีนโยบายที่จะให้สินเชื่อแก่ผู้ขอกู้ในกรณีที่มีความเหมาะสมอย่างชัดเจนเท่านั้น
(มีรายละเอียดอยู่ในหัวข้อคำอธิบายและวิเคราะห์ฐานะการเงินและผลการดำเนินงาน)

  3.3.3 ความสามารถในการดำรงกองทุนและสภาพคล่อง

  มีคำอธิบายอยู่ในหัวข้อคำอธิบายและวิเคราะห์ฐานะการเงินและผลการดำเนินงาน